Document ID: 32005R2067

KOMISSION ASETUS (EY) N:o 2067/2005,
tehty 16 päivänä joulukuuta 2005,
asetuksen (EY) N:o 92/2005 muuttamisesta eläimistä saatavien sivutuotteiden vaihtoehtoisten hävittämismenetelmien ja käytön osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (1) ja erityisesti sen 4 artiklan 2 kohdan e alakohdan, 5 artiklan 2 kohdan g alakohdan, 6 artiklan 2 kohdan i alakohdan ja 32 artiklan 1 kohdan,
sekä katsoo seuraavaa:
(1)
Asetus (EY) N:o 1774/2002 sisältää sääntöjä, jotka koskevat eläimistä saatavien sivutuotteiden hävittämistapoja ja käyttötarkoituksia. Asetuksen mukaan on asianomaisen tiedekomitean kuulemisen jälkeen mahdollista hyväksyä myös muita tapoja hävittää ja käyttää eläimistä saatavia sivutuotteita.
(2)
Komissio on tieteellisen ohjauskomitean ja Euroopan elintarviketurvallisuusviranomaisen antamien lausuntojen perusteella sen jälkeen kun elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annettu Euroopan parlamentin ja neuvoston asetus (EY) N:o 178/2002 (2) tuli voimaan, hyväksynyt tähän mennessä viisi vaihtoehtoista tapaa hävittää tai käyttää eläimistä saatavia sivutuotteita.
(3)
Euroopan elintarviketurvallisuusviranomainen antoi joidenkin hyväksyntää hakeneiden tahojen toimittamien lisätietojen pohjalta Euroopan parlamentin ja neuvoston asetuksen (EY) N:o 1774/2002 täytäntöönpanosta eläimistä saatavien sivutuotteiden hävittämisen tai käytön osalta, kyseisen asetuksen liitteen VI muuttamisesta biokaasutuotannon ja rasvojen käsittelyn osalta 19 päivänä tammikuuta 2005 annetun komission asetuksen (EY) N:o 92/2005 (3) hyväksymisprosessin yhteydessä 22 päivänä huhtikuuta 2004 lausunnon talin polttamisesta lämpökattilassa ja 2 päivänä kesäkuuta 2004 lausunnon biodieselin tuotantoprosessista turvallisena menetelmänä luokkaan 1 kuuluvien aineksien hävittämisessä.
(4)
Edellä tarkoitetun Euroopan elintarviketurvallisuusviranomaisen antaman arvioinnin perusteella biodieselin tuotantoprosessia voidaan pitää turvallisena menetelmänä sekä luokkaan 1 kuuluvien aineksien hävittämisessä että käytössä. Asetus (EY) N:o 92/2005 olisi näin ollen muutettava tämän arvioinnin mukaisesti.
(5)
Euroopan elintarviketurvallisuusviranomainen totesi myös, että talin polttamista lämpökattilassa voidaan pitää turvallisena menetelmänä eläimistä saatavien sivutuotteiden hävittämisessä ja käytössä. Edellytyksistä, joissa tuotantoprosessi todettiin turvalliseksi, tehdään sen vuoksi lisämuutos asetukseen. Käsittelyparametrien mukaisesti käsitelty rasva olisi voitava siirtää muihin laitoksiin poltettavaksi, jotta nykyisissä tuotantolaitoksissa vältyttäisiin käsittelyn tuloksena syntyvien aineksien varastointiongelmilta. Polttaminen olisi pidettävä tiukasti erillään elintarvikkeiden ja rehun käsittelystä.
(6)
Teknisen kehityksen ansiosta biodieselin tuotantoprosessin ja talin lämpökattilassa polttamisen loppuvaiheissa käytetään useita muuttuneita käsittelyparametreja. Edellyttäen, että yhtä asetuksessa (EY) N:o 1774/2002 esitetyistä käsittelymenetelmistä on sovellettu aikaisemmin, jäsenvaltioiden toimivaltaisten viranomaisten olisi voitava hyväksyä nämä muuttuneet käsittelyparametrit.
(7)
Tällaisten vaihtoehtoisten menetelmien hyväksyntä ja soveltaminen on myönnettävä rajoittamatta muun sovellettavan yhteisön lainsäädännön, erityisesti ympäristölainsäädännön, soveltamista. Vastaavasti emäshydrolyysimenetelmään ja biodieselin tuotantoprosessiin liittyvät kaasujenpuhdistusjärjestelmiä koskevat vaatimukset voidaan poistaa.
(8)
Biodieseliä ei tulisi merkitä pysyvästi, koska sen tuotantoprosessi on turvallinen ja lisäksi sen käyttöä vaihtoehtoisena polttoaineena halutaan helpottaa.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 92/2005 seuraavasti:
1)
Korvataan 1 artiklan 1 ja 2 kohta seuraavasti:
”1. Hyväksytään liitteessä I määritelty emäshydrolyysi, liitteessä III määritelty korkeassa paineessa tapahtuvaan hydrolyysiin perustuva biokaasuprosessi, liitteessä IV määritelty biodieselin tuotantoprosessi ja liitteessä VI määritelty eläinrasvan polttaminen lämpökattilassa, ja toimivaltainen viranomainen voi antaa luvan menetelmien käytölle luokkaan 1 kuuluvien aineksien käsittelyssä ja hävittämisessä.
2. Toimivaltainen viranomainen voi antaa luvan myös muiden käsittelyparametrien käytölle biodieselin tuotantoprosessin vaiheessa, johon on viitattu liitteessä IV olevan 1 kohdan b alakohdan i alakohdassa, ja eläinrasvan lämpökattilassa polttamisen vaiheessa, johon on viitattu liitteessä VI olevan 1 kohdan c alakohdan i alakohdassa, jos näiden parametrien käytön avulla voidaan vähentää eläinten terveyttä ja kansanterveyttä vaarantavia riskejä.”
2)
Korvataan 2 artikla seuraavasti:
”2 artikla
Hyväksytään liitteessä I-VI määritellyt menetelmät emäshydrolyysi, korkeassa paineessa ja korkeassa lämpötilassa tapahtuva hydrolyysi, korkeassa paineessa tapahtuvaan hydrolyysiin perustuva biokaasuprosessi, biodieselin tuotantoprosessi, Brookesin kaasutusmenetelmä sekä eläinrasvan polttaminen lämpökattilassa, ja toimivaltainen viranomainen voi antaa luvan menetelmien käytölle luokkiin 2 ja 3 kuuluvien aineksien käsittelyssä ja hävittämisessä. Toimivaltainen viranomainen voi antaa luvan myös muiden käsittelyparametrien käytölle biodieselin tuotantoprosessin vaiheessa, johon on viitattu liitteessä IV olevan 1 kohdan b alakohdan i alakohdassa, ja eläinrasvan lämpökattilassa polttamisen vaiheessa, johon on viitattu liitteessä VI olevan 1 kohdan c alakohdan i alakohdassa, jos näiden parametrien käytön avulla voidaan vähentää eläinten terveyttä ja kansanterveyttä vaarantavia riskejä.”
3)
Korvataan 3 artiklan otsikossa ja ensimmäisessä lauseessa oleva ilmaisu ”liitteissä I-V” ilmaisulla ”liitteissä I-VI”.
4)
Muutetaan 4 artikla seuraavasti:
a)
Korvataan 1 kappaleen ensimmäinen alakohta seuraavasti:
”1. Menetelmillä saadut ainekset, lukuun ottamatta liitteen IV mukaisesti tuotettua biodieseliä, on merkittävä pysyvästi, mikäli teknisesti mahdollista hajun avulla, asetuksen (EY) N:o 1774/2002 liitteessä VI olevan I luvun 8 kohdan mukaisesti.”
b)
Lisätään 5 kohta seuraavasti:
”5. Liitteen IV mukaisesta aineksien käsittelystä saatuja eläimistä saatavia sivutuotteita saa kuitenkin käyttää tässä liitteessä määrättyihin tarkoituksiin.”
5)
Muutetaan liitteet I, III ja IV tämän asetuksen liitteen mukaisesti ja lisätään liite VI asetukseen.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä joulukuuta 2005.

Labels: 1
17
14
20